SKRIFTLIG FORESPØRGSEL E-0903/98

af Nuala Ahern (V) til Kommissionen

(26. marts 1998)

Om: Cairngorm-bjergene i Skotland

De britiske myndigheder har udpeget en stor del af Cairngorm-bjergene i Skotland som et særligt beskyttet område i henhold til EU's direktiv om vilde fugle (79/409/EØF)(1). Området udpeges også som et særligt bevaringsområde i henhold til direktivet om bevaring af naturtyper samt vilde dyr og planter (92/43/EØF)(2).

Der er også blevet fremsat forslag om opførelse af en kabelbane i området, således at man kan udvikle skisporten og sommerturismen. Det foreslås, at disse udviklingsforanstaltninger opnår 13,5 mio ecu i tilskud fra Storbritannien og 4,05 mio ecu fra Regionaludviklingsfonden som et led i mål 1 - programmet for højlandet og øerne. Denne støtte fra Regionaludviklingsfonden er blevet suspenderet, medens Kommissionen foretager en undersøgelse.

Kommissionen bedes anføre betingelserne for denne undersøgelse og den forventede tidsplan? Kommissionen bedes oplyse følgende:

Mener den, at grænserne for det særligt beskyttede område og det særlige bevaringsområde (et eventuelt særligt bevaringsområde) er blevet behørigt fastlagt i overensstemmelse med Domstolens relevante afgørelser, herunder Santoña Marshes (C-355-90) og Lappel Bank (C-44/95) såvel som bestemmelserne i direktivet om bevaring af naturtyper samt vilde dyr og planter?

Er den overbevist om, at de britiske myndigheder vil kunne garantere, at bygningen og driften af kabelbanen ikke vil være i modstrid med det særligt beskyttede områdes og det særlige bevaringsområdes integritet enten som foreslået eller inden for ændrede grænser?

Er disse foranstaltninger i overensstemmelse med Domstolens fortolkning af sikkerhed, især i forbindelse med "Association pour la Protection des Animaux Sauvages" m.fl. (C-435/92) og "forsigtighedsprincippet", som Fællesskabets miljøpolitik er baseret på ifølge artikel 130 R i traktaten om Den Europæiske Union?

Er Kommissionen overbevist om, at de britiske myndigheder i denne sag overholdt bestemmelserne i direktiv 85/337/EØF(3) om vurdering af visse offentlige og private projekters indvirkning på miljøet, især bestemmelserne i artikel 2 om, at offentligheden får mulighed for at udtale sig herom?

Hvilke foranstaltninger agter den at træffe, førend den går ind for en frigivelse af støtten fra Regionaludviklingsfonden, især for at fastslå, at en sådan frigivelse ikke er et brud på artikel 7 i forordning 2081/93/EØF(4) om strukturfondene, for så vidt angår de projekter, som er i modstrid med den europæiske miljølov og -politik? Hvilke love og hvilken politik har der i denne forbindelse været tale om?

Kommissionen bedes også meddele, om den er overbevist om, at de britiske myndigheder har foretaget en hensigtsmæssig forvaltning af den foreslåede tildeling af støtte fra Regionaludviklingsfonden, og især om den mener, at der i forbindelse med udviklingsforanstaltningerne er tale om "infrastruktur" og ikke "produktiv investering", og at den britiske statsstøtte på 13,5 mio ecu kan godkendes, for så vidt angår fællesskabspolitikken?

Svar afgivet på Kommissionens vegne af Ritt Bjerregaard

(2. juni 1998)

Kommissionen kan bekræfte, at den for øjeblikket er ved at undersøge to klager mod Det Forenede Kongerige (den ene modtaget i 1995 og den anden i 1997) vedrørende gennemførelsen i Cairngorm-bjergene af direktiv 79/409/EØF om beskyttelse af vilde fugle og direktiv 92/43/EØF om bevaring af naturtyper samt vilde dyr og planter. Undersøgelserne vedrører hovedsagelig fastlæggelsen af grænserne for det særligt beskyttede område i Cairngorm i henhold til direktiv 79/409/EØF, de interesser der ligger til grund for udpegningen af dette særligt beskyttede område (navnlig hvorvidt snespurv bør være omfattet), fastlæggelsen af grænserne for det foreslåede særlige bevaringsområde i henhold til direktiv 92/43/EØF samt de foranstaltninger, der er truffet for at kabelbaneprojektet kan overholde bestemmelserne i artikel 6 i direktiv 92/43/EØF. Kommissionen håber, at den kan afslutte undersøgelserne i løbet af 1998.

Så længe resultatet af undersøgelserne ikke foreligger, kan Kommissionen ikke oplyse, om den er tilfreds på de punkter, der nævnes af det ærede medlem. Hvad angår den foreslåede anvendelse af fællesskabsmidler, fremgår det af det enkelte mål 1 - programmeringsdokument, at projekter, der medfinansieres af strukturfondene skal overholde principperne og målene for bæredygtig udvikling og endvidere skal overholde Fællesskabets miljølovgivning. Det tilskud fra Den Europæiske Fond for Regionaludvikling (EFRU) på 2,7 mio.

der i december 1997 blev vedtaget af mål 1 - overvågningsudvalget for området Highlands and Islands vil kun blive frigivet, efter at der er fundet en tilfredsstillende løsning på spørgsmålet om, hvorvidt projektet er støtteberettiget, også med hensyn til miljøaspekterne. I forbindelse med sidstnævnte aspekt og i henhold til artikel 7 i Rådets forordning (EØF) 2081/93 af 20. juli 1993 om ændring af forordning (EØF) 2052/88 om strukturfondenes opgaver og effektivitet samt om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(5) kan der ikke ydes støtte fra EFRU før konklusionerne foreligger på de miljøklager, som Kommissionen for øjeblikket er ved at behandle. Ministeriet for Skotland har bekræftet, at der ikke vil blive udfærdiget noget brev med tilbud til sponsoren før dette resultat foreligger. Kommissionen er endnu ikke i stand til at besvare det sidste punkt nævnt af det ærede medlem. Det har anmodet Ministeriet for Skotland om at fremskaffe yderligere oplysninger.

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.

(4) EFT L 193 af 31.7.1993, s. 5.

(5) EFT L 193 af 31.7.1993.